ROZHODNUTIE KOMISIE
z 31. októbra 2008,
ktorým sa vykonáva smernica Rady 2006/88/ES, pokiaľ ide o programy dohľadu a eradikácie a o štatút členských štátov, zón a priestorov bez výskytu chorôb
[oznámené pod číslom K(2008) 6264]
(Text s významom pre EHP)
(2009/177/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej článok 44 ods. 1 prvý pododsek, článok 44 ods. 2 prvý pododsek, článok 44 ods. 3, článok 49 ods. 1, článok 50 ods. 2 písm. a), články 50 ods. 3, 51 ods. 2, 59 ods. 2 a 61 ods. 3 a článok 64,
keďže:
(1)
V smernici 2006/88/ES sa stanovujú minimálne preventívne opatrenia zamerané na zvýšenie informovanosti a pripravenosti príslušných orgánov, prevádzkovateľov podnikov akvakultúrnej produkcie a ostatných subjektov zainteresovaných v tomto odvetví na choroby živočíchov akvakultúry a minimálne kontrolné opatrenia, ktoré sa majú uplatňovať v prípade podozrenia na určité choroby vodných živočíchov alebo ich vypuknutia. Uvedená smernica od 1. augusta 2008 zrušuje a nahrádza smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie vodných živočíchov a výrobkov akvakultúry na trh (2).
(2)
V článku 44 ods. 1 smernice 2006/88/ES sa stanovuje, že ak členský štát, o ktorom sa nevie, že by bol infikovanou oblasťou, ale nie je vyhlásený za oblasť bez výskytu jednej alebo viacerých neexotických chorôb uvedených v časti II prílohy IV k danej smernici, vypracuje program dohľadu na dosiahnutie štatútu oblasti bez výskytu jednej alebo viacerých z týchto chorôb, tento program predloží na schválenie v súlade s regulačným postupom.
(3)
V článku 44 ods. 1 smernice 2006/88/ES sa tiež stanovuje, že ak sa má daný program dohľadu vzťahovať na jednotlivé priestory alebo zóny, ktoré tvoria menej ako 75 % územia členského štátu, a táto zóna alebo priestor pozostáva z povodia, ktoré sa nenachádza na území iného členského štátu alebo tretej krajiny, treba konať podľa iného postupu vrátane odlišných vzorových formulárov, ktoré sa majú odovzdať Stálemu výboru pre potravinový reťazec a zdravie zvierat (ďalej len „výbor“), ako sa stanovuje v článku 50 ods. 2 smernice 2006/88/ES.
(4)
V článku 44 ods. 2 smernice 2006/88/ES sa stanovuje, že ak členský štát, o ktorom je známe, že je oblasťou infikovanou jednou alebo viacerými neexotickými chorobami uvedenými v časti II prílohy IV k uvedenej smernici, vypracuje eradikačný program pre jednu alebo viacero z týchto chorôb, predloží tento program na schválenie v súlade s regulačným postupom.
(5)
Ak chce členský štát podľa článku 49 ods. 1 smernice 2006/88/ES obdržať štatút bez výskytu jednej alebo viacerých neexotických chorôb uvedených v časti II prílohy IV k uvedenej smernici, ktorý by sa vzťahoval na celé územie tohto štátu, musí predložiť dôkazy na to, aby mohol byť vyhlásený za štát bez výskytu chorôb v súlade s regulačným postupom.
(6)
V článku 50 ods. 1 smernice 2006/88/ES sa stanovuje, že členský štát môže za určitých podmienok vyhlásiť zónu alebo priestor na svojom území bez výskytu jednej alebo viacerých neexotických chorôb uvedených v časti II prílohy IV k uvedenej smernici. Členský štát, ktorý vydá takéto vyhlásenie, ho musí predložiť výboru v súlade s postupom stanoveným v odseku 2 uvedeného článku.
(7)
V článku 50 ods. 3 smernice 2006/88/ES sa navyše stanovuje, že ak uvedená zóna alebo priestor tvorí viac ako 75 % územia členského štátu alebo ak zóna alebo priestor pozostáva z povodia, ktoré patrí aj inému členskému štátu alebo tretej krajine, postup uvedený v článku 50 ods. 2 uvedenej smernice sa nahrádza regulačným postupom.
(8)
Je potrebné stanoviť podrobné ustanovenia uvádzajúce prípady, v ktorých by sa mali programy dohľadu a vyhlásenia štatútu bez výskytu chorôb schváliť v súlade s regulačným postupom.
(9)
Mali by sa vypracovať zoznamy členských štátov, zón alebo priestorov, ktoré podliehajú programom dohľadu alebo eradikácie v súlade s regulačným postupom alebo ktoré majú schválený štatút bez výskytu chorôb.
(10)
Mali by sa stanoviť vzorové formuláre na predloženie programov dohľadu na schválenie a na vyhlásenie takýchto programov. Mal by sa tiež vyhotoviť vzorový formulár pre správy členských štátov o vývoji určitých programov eradikácie a programov dohľadu. Okrem toho by sa mal stanoviť vzorový formulár na predloženie žiadostí o štatút bez výskytu chorôb na schválenie a vyhlásenie takéhoto štatútu.
(11)
Príloha V k rozhodnutiu Komisie 2008/425/ES z 25. apríla 2008, ktorým sa stanovujú štandardné požiadavky na predkladanie národných programov eradikácie, kontroly a monitorovania určitých chorôb zvierat a zoonóz členskými štátmi na ich financovanie Spoločenstvom (3), obsahuje podrobnú analýzu nákladov na programy, na ktoré chcú členské štáty získať finančný príspevok. V záujme konzistentnosti právnych predpisov Spoločenstva by vzorový formulár na predloženie programov eradikácie na ich schválenie podľa smernice 2006/88/ES mal byť v súlade so vzorom stanoveným v uvedenej prílohe.
(12)
Aby sa mohol zhodnotiť vývoj schválených programov dohľadu, ako aj schválených programov eradikácie, na ktoré sa nevzťahuje financovanie z prostriedkov Spoločenstva, je potrebné, aby o nich členské štáty každoročne podali informácie. Na tento účel by sa mala výboru každý rok predložiť správa. Keďže programy eradikácie, na ktoré sa vzťahuje financovanie z prostriedkov Spoločenstva, sú v rozsahu pôsobnosti rozhodnutia Rady 90/424/EHS z 26. júna 1990 o výdavkoch na veterinárnom úseku (4), členské štáty sú povinné podávať správy o technických a finančných otázkach týchto programov v súlade s uvedeným rozhodnutím.
(13)
Vyhlásenia programov dohľadu a vyhlásenia štatútu bez výskytu chorôb, ktoré členské štáty predložili výboru, by mali byť elektronicky dostupné Komisii a ostatným členským štátom. Keďže informačná internetová stránka ponúka istotu ľahkého prístupu k vyhláseniam, technicky je tým najprijateľnejším riešením.
(14)
Podľa smernice 91/67/EHS sa schválili zóny, rybie farmy a programy na účely získania štatútu bez výskytu chorôb v týchto rozhodnutiach: rozhodnutie Komisie 2002/308/EC z 22. apríla 2002, ktorým sa ustanovujú zoznamy schválených zón a schválených fariem, pokiaľ ide o ochorenie rýb na vírusovú hemoragickú septikémiu (VHS) a infekčnú hematopoetickú nekrózu (IHN) alebo pokiaľ ide o obidve tieto ochorenia (5), rozhodnutie Komisie 2002/300/ES z 18. apríla 2002, ktorým sa vytvára zoznam schválených zón so zreteľom na Bonamia ostreae a/alebo Marteilia refringens (6), rozhodnutie Komisie 2003/634/ES z 28. augusta 2003, ktorým sa schvaľujú programy na účely získania štatútu schválených zón a schválených fariem v neschválených zónach v súvislosti s vírusovou hemoragickou septikémiou (VHS) a infekčnou hematopoetickou nekrózou (IHN) u rýb (7), a rozhodnutie Komisie 94/722/ES z 25. októbra 1994, ktorým sa schvaľuje program týkajúci sa bonamiózy a marteiliózy predložený Francúzskom (8).
(15)
Kritériá na udelenie štatútu bez výskytu chorôb v smernici 2006/88/ES sa zhodujú s kritériami stanovenými v smernici 91/67/EHS, pokiaľ ide o schválenie celého územia členských štátov, kontinentálnych oblastí a fariem v zónach, ktoré neboli schválené.
(16)
Preto by sa nemalo žiadať, aby sa kontinentálne oblasti a farmy, ktoré boli schválené podľa smernice 91/67/EHS, hlásili výboru v súlade so smernicou 2006/88/ES. Mali by sa tiež zahrnúť do zoznamu zón a priestorov dostupných na internetových stránkach založených na základe tohto rozhodnutia.
(17)
Pojem pobrežných oblastí sa však v smernici 2006/88/ES nestanovuje. Preto by členské štáty mali oblasti schválené podľa smernice 91/67/EHS ako pobrežné oblasti bez výskytu chorôb znovu posúdiť a mala by sa podľa smernice 2006/88/ES predložiť nová žiadosť alebo, podľa potreby, nové vyhlásenie.
(18)
Rozhodnutia 2002/300/ES a 2002/308/ES by sa preto mali od 1. augusta 2009 zrušiť, čím by sa členským štátom povolil dostatočný čas na predloženie nových vyhlásení alebo žiadostí, pokiaľ ide o uvedené pobrežné oblasti.
(19)
V smernici 91/67/EHS sa nestanovuje rozdiel medzi programami dohľadu a programami eradikácie. Keďže sú však požiadavky uplatniteľné na takéto programy ekvivalentné, programy schválené podľa rozhodnutí 2003/634/ES a 94/722/ES by sa mali považovať za programy, ktoré sú v súlade so smernicou 2006/88/ES. Aby sa mohlo určiť, ktoré z programov by sa mali považovať za programy dohľadu a ktoré za programy eradikácie, a zaradiť ich podľa toho do príslušných zoznamov stanovených v tomto rozhodnutí, členské štáty by mali do 30. apríla 2009 poskytnúť Komisii informácie o uvedených programoch.
(20)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
ODDIEL 1
PREDLOŽENIE PROGRAMOV DOHĽADU A VYHLÁSENÍ ŠTATÚTU BEZ VÝSKYTU CHORÔB NA ICH SCHVÁLENIE
Článok 1
Podmienky na predloženie programov dohľadu na ich schválenie
1. Programy dohľadu sa podľa článku 44 ods. 1 prvého pododseku smernice 2006/88/ES predložia na schválenie, iba ak pokrývajú:
a)
celé územie členského štátu;
b)
priestory alebo ich skupiny zahrňujúce viac ako 75 % pobrežnej oblasti príslušného členského štátu, pokiaľ ide o choroby, ktorými sa môžu nakaziť iba druhy žijúce v slanej vode;
c)
zóny a priestory, alebo ich skupiny, zahrňujúce viac ako 75 % kontinentálnej oblasti príslušného členského štátu, pokiaľ ide o choroby, ktorými sa môžu nakaziť iba sladkovodné druhy;
d)
zóny a priestory, alebo ich skupiny, zahrňujúce viac ako 75 % kontinentálnej a pobrežnej oblasti príslušného členského štátu, pokiaľ ide o choroby, ktorými sa môžu nakaziť sladkovodné druhy, ako aj druhy žijúce v slanej vode, alebo
e)
zóny a priestory pozostávajúce z povodí, ktoré patria aj inému členskému štátu alebo tretej krajine.
2. Na účely tohto rozhodnutia sa považuje za to, že priestor, alebo skupina priestorov v pobrežnej oblasti pokrýva viac než 75 % pobrežnej oblasti členského štátu, vtedy, keď pokrýva viac ako 75 % pobrežného pásma meraného pozdĺž základnej čiary pobrežia.
Článok 2
Podmienky na predloženie vyhlásení štatútu bez výskytu chorôb na ich schválenie
Na základe článku 50 ods. 3 smernice 2006/88/ES sa vyhlásenia štatútu bez výskytu choroby predložia na schválenie, iba ak spĺňajú jednu z podmienok stanovených v článku 1 ods. 1 tohto rozhodnutia.
ODDIEL 2
ZOZNAMY ČLENSKÝCH ŠTÁTOV, ZÓN A PRIESTOROV, NA KTORÉ SA VZŤAHUJÚ PROGRAMY DOHĽADU A ERADIKÁCIE, A OBLASTI BEZ VÝSKYTU CHORÔB
Článok 3
Členské štáty, zóny a priestory, na ktoré sa vzťahujú schválené programy dohľadu
Členské štáty, zóny a priestory, na ktoré sa vzťahujú programy dohľadu schválené v súlade s článkom 44 ods. 1 prvým pododsekom smernice 2006/88/ES, sú uvedené v druhom a štvrtom stĺpci tabuľky v časti A prílohy I k tomuto rozhodnutiu, pokiaľ ide o choroby uvedené v danej tabuľke.
Článok 4
Členské štáty, zóny a priestory, na ktoré sa vzťahujú schválené programy eradikácie
Členské štáty, zóny a priestory, na ktoré sa vzťahujú programy eradikácie schválené v súlade s článkom 44 ods. 2 prvým pododsekom smernice 2006/88/ES, sú uvedené v druhom a štvrtom stĺpci tabuľky v časti B prílohy I k tomuto rozhodnutiu, pokiaľ ide o choroby uvedené v danej tabuľke.
Článok 5
Členské štáty, zóny a priestory bez výskytu chorôb
Členské štáty, ktoré boli v súlade s článkom 49 ods. 1 smernice 2006/88/ES vyhlásené za štáty bez výskytu chorôb, a zóny a priestory, ktoré boli v súlade s článkom 50 ods. 3 uvedenej smernice vyhlásené za zóny a priestory bez výskytu chorôb, sú uvedené v druhom a štvrtom stĺpci tabuľky v časti C prílohy I k tomuto rozhodnutiu, pokiaľ ide o choroby uvedené v danej tabuľke.
ODDIEL 3
VZOROVÉ FORMULÁRE NA PREDLOŽENIE VYHLÁSENÍ A ŽIADOSTÍ
Článok 6
Vzorové formuláre na programy dohľadu
1. Dokumenty predložené na schválenie programov dohľadu podľa článku 44 ods. 1 prvého pododseku smernice 2006/88/ES musia byť v súlade so vzorovými formulármi stanovenými v prílohe II a III k tomuto rozhodnutiu.
2. Dokumenty predložené na vyhlásenie programov dohľadu podľa článku 44 ods. 1 štvrtého pododseku smernice 2006/88/ES musia byť v súlade so vzorovými formulármi stanovenými v prílohe II k tomuto rozhodnutiu.
Článok 7
Vzorové formuláre na programy eradikácie
Dokumenty predložené na schválenie programov eradikácie podľa článku 44 ods. 2 prvého pododseku smernice 2006/88/ES musia byť v súlade so vzorovým formulárom stanoveným v prílohe V k rozhodnutiu 2008/425/ES.
Článok 8
Vzorové formuláre na predloženie dokumentov potrebných na štatút bez výskytu choroby
1. Dokumenty predložené na schválenie štatútu bez výskytu chorôb podľa článku 49 ods. 1 a článku 50 ods. 3 smernice 2006/88/ES musia byť v súlade so vzorovými formulármi stanovenými v prílohe IV a V k tomuto rozhodnutiu.
2. Dokumenty predložené na vyhlásenie zón alebo priestorov so štatútom bez výskytu chorôb podľa článku 50 ods. 2 smernice 2006/88/ES musia byť v súlade so vzorovými formulármi stanovenými v prílohe IV a V k tomuto rozhodnutiu.
3. Odchylne od odsekov 1 a 2 sa na získanie štatútu bez výskytu chorôb v súlade s článkom 49 ods. 1 písm. a) alebo b) alebo bodom 1 časti I prílohy V k smernici 2006/88/ES sa od členských štátov nevyžaduje, aby predložili vzorové formuláre stanovené v prílohe V k tomuto rozhodnutiu.
ODDIEL 4
POVINNOSTI SÚVISIACE SO SPRÁVAMI A INFORMÁCIAMI NA INTERNETE
Článok 9
Predkladanie správ
Každý rok najneskôr do 30. apríla predložia členské štáty Komisii správu o:
a)
programoch dohľadu schválených v súlade s článkom 44 ods. 1 prvým pododsekom smernice 2006/88/ES;
b)
programoch eradikácie, na ktoré sa nevzťahuje financovanie z prostriedkov Spoločenstva a ktoré sa schválili v súlade s článkom 44 ods. 2 prvým pododsekom uvedenej smernice.
Správa musí byť v súlade so vzorovým formulárom stanoveným v prílohe VI k tomuto rozhodnutiu.
Článok 10
Informačné internetové stránky
1. Členské štáty vytvoria a budú podľa potreby aktualizovať internetové informačné stránky s cieľom:
a)
sprístupniť Komisii a iným členským štátom vyhlásenia programov dohľadu predložené Stálemu výboru pre potravinový reťazec a zdravie zvierat v súlade s článkom 44 ods. 1 štvrtým pododsekom a článkom 50 ods. 2 smernice 2006/88/ES;
b)
sprístupniť Komisii a iným členským štátom vyhlásenia štatútu bez výskytu chorôb predložené výboru v súlade s článkom 50 ods. 2 uvedenej smernice;
c)
sprístupniť verejnosti zoznam zón a priestorov vyhlásených v súlade s článkom 50 ods. 2 uvedenej smernice za zóny a priestory, na ktoré sa vzťahuje schválený program dohľadu, alebo za zóny a priestory bez výskytu chorôb.
2. Len čo členské štáty uverejnia na internetových informačných stánkach vyhlásenia uvedené v písmenách a) a b) odseku 1, okamžite to oznámia Komisii.
3. Členské štáty oznámia Komisii internetové adresy informačných stránok stanovených v odseku 1.
ODDIEL 5
PRECHODNÉ USTANOVENIA
Článok 11
Prechodné ustanovenia týkajúce sa oblastí bez výskytu chorôb
1. Kontinentálne oblasti uznané za schválené, pokiaľ ide o vírusovú hemoragickú septikémiu (VHS) a infekčnú hematopoetickú nekrózu (IHN), v rozhodnutí 2002/308/ES a uvedené v prílohe I k uvedenému rozhodnutiu sa považujú za zóny, ktoré spĺňajú požiadavky na zóny bez výskytu chorôb stanovené v prílohe V k smernici 2006/88/ES.
2. Rybie farmy uznané za schválené, pokiaľ ide o VHS a IHN, v rozhodnutí 2002/308/ES a uvedené v prílohe II k uvedenému rozhodnutiu sa považujú za priestory, ktoré spĺňajú požiadavky na priestory bez výskytu chorôb stanovené v prílohe V k smernici 2006/88/ES.
3. Kontinentálne oblasti a rybie farmy uvedené v odsekoch 1 a 2 tohto článku sa zahrnú do zoznamu zón a priestorov zriadených v súlade s článkom 10 ods. 1 písm. c).
4. Od členských štátov sa odchylne od článku 50 ods. 2 smernice 2006/88/ES nežiada predložiť výboru vyhlásenia, pokiaľ ide o kontinentálne oblasti a rybie farmy uvedené v odsekoch 1 a 2 tohto článku.
Článok 12
Prechodné ustanovenia týkajúce sa schválených programov
1. Od členských štátov sa odchylne od článku 44 smernice 2006/88/ES nežiada predložiť programy dohľadu a eradikácie, ktoré sa schválili s cieľom získať štatút schválenej zóny, pokiaľ ide o:
a)
VHS a IHN, v rozhodnutí 2003/634/ES;
b)
bonamiózu a marteiliózu, v rozhodnutí 94/722/ES.
2. Najneskôr do 30. apríla 2009 predložia príslušné členské štáty Komisii správu o programoch uvedených v odseku 1, ktorá musí minimálne obsahovať:
a)
informácie o geologickom vymedzení programov;
b)
informácie požadované podľa prílohy VI o predošlých štyroch rokoch vykonávania programov.
ODDIEL 6
ZÁVEREČNÉ USTANOVENIA
Článok 13
Zrušenie
Rozhodnutia 2002/300/ES a 2002/308/ES sa zrušujú s účinnosťou od 1. augusta 2009.
Článok 14
Nadobudnutie účinnosti
Toto rozhodnutie sa uplatňuje od 1. novembra 2008.
Článok 15
Adresáti
Toto rozhodnutie je určené členským štátom.
V Bruseli 31. októbra 2008